
ŠAKIŲ RAJONO SAVIVALDYBĖS VIETINĖS REIKŠMĖS GATVIŲ BEI JŲ PRIKLAUSINIŲ, ESANČIŲ ŠAKIŲ, KUDIRKOS NAUMIESČIO IR GELGAUDIŠKIO MIESTUOSE, PRIEŽIŪROS PASLAUGŲ ŽIEMOS LAIKOTARPIU TVARKOS APRAŠAS

I. BENDROSIOS NUOSTATOS

1. Šakių rajono savivaldybės vietinės reikšmės gatvių bei jų priklausinių, esančių Šakių, Kudirkos Naumiesčio ir Gelgaudiškio miestuose, priežiūros paslaugų žiemos laikotarpiu tvarkos aprašas parengtas vadovaujantis Lietuvos Respublikos kelių įstatymu, Kelių priežiūros tvarkos aprašu, patvirtintu Lietuvos Respublikos Vyriausybės 2004 m. vasario 11 d. nutarimu Nr. 155, kitais teisės aktais ir statybos norminiais techniniais dokumentais.
2. Apraše vartojamos sąvokos:
Vietinės gatvės – vietinės reikšmės viešieji keliai ar jų ruožai, esantys miesto ar kaimo gyvenamosios vietovės teritorijoje, paprastai turintys pavadinimą.
3. Paslaugų teikėjas, prižiūrintis vietinės reikšmės gatves, privalo laikytis gatvių priežiūros reikalavimų.

II. ŠAKIŲ, KUDIRKOS NAUMIESČIO IR GELGAUDIŠKIO MIESTŲ GATVIŲ BEI JŲ PRIKLAUSINIŲ PRIEŽIŪRA

4. Šakių, Kudirkos Naumiesčio ir Gelgaudiškio miestų gatvių bei jų priklausinių priežiūra žiemą:
4.1. žiemos sezono metu sniegas nuo vietinės reikšmės gatvių valomas pagal seniūnų nurodytą eiliškumą;
4.2. gatvės nuo sniego valomos, kai sniego storis yra 8 cm ir daugiau;
4.3. iškritus sniegui, esant normalioms oro sąlygoms, gatvės turi būti nuvalytos per 6 val.;
4.4. gatvės važiuojamoji dalis autobusų sustojimo vietose turi būti nuvalyta nuo sniego iki gatvės borto;
4.5. visos kitos gatvės ir kitos teritorijos, kurios valomos pagal seniūnų nurodymą, nustojus snigti (ar nustojus pūgai) turi būti nuvalytos ne vėliau kaip per 72 valandas;
4.6. miestų gatvės, šaligatviai, automobilių stovėjimo aikštelės, autobusų sustojimo stotelės turi būti nuvalytos nuo sniego ir/ar pabarstytos slidumą mažinančiomis priemonėmis iki 7.30 val.;
4.7. miestų gatvės slidumą mažinančiomis priemonėmis barstomos vidutiniškai 5 m plotyje;
4.8. prasidėjus plikšalai miestų gatvės  turi būti pabarstytos per 4 valandas. Pirmiausiai turi būti barstomos pagrindinės gatvės, kur intensyviausias eismas, vėliau šalutinės gatvės;
4.9. sniegas iš gatvių išvežamas tik gavus atskirą raštišką Savivaldybės administracijos Ūkio skyriaus vedėjo nurodymą.

III. ŠAKIŲ RAJONO SAVIVALDYBĖS VIETINĖS REIKŠMĖS GATVIŲ BEI JŲ PRIKLAUSINIŲ, ESANČIŲ ŠAKIŲ, KUDIRKOS NAUMIESČIO IR GELGAUDIŠKIO MIESTUOSE, PRIEŽIŪRAI PASLAUGŲ TEIKĖJUI UŽDUOČIŲ TEIKIMAS IR ATLIKIMO KONTROLĖ

5. Už vietinės reikšmės gatvių priežiūrą Šakių, Kudirkos Naumiesčio ir Gelgaudiškio miestuose žiemos laikotarpiu yra atsakingi atitinkamai Šakių, Kudirkos Naumiesčio ir Gelgaudiškio seniūnijų seniūnai, kurie surenka informaciją apie gatvių dangos būklę, eismo ir oro sąlygas bei jų pokyčius. Atsižvelgdami į miestų gatvių dangos būklę seniūnai telefonu arba elektroniniu paštu teikia užduotis miestų gatves prižiūrinčiai įmonei ir atlieka priežiūros paslaugų kontrolę bei apskaitą. Miesto gatvių priežiūros darbų atlikimas turi būti fiksuojamas žiemos tarnybos žurnale. Žiemos tarnybos žurnalą pagal seniūnų pateiktus duomenis pildo Ūkio skyriaus vyresnysis specialistas.

IV. ŠAKIŲ RAJONO SAVIVALDYBĖS SENIŪNIJŲ VIETINĖS REIKŠMĖS KELIŲ IR GATVIŲ BEI JŲ PRIKLAUSINIŲ PRIEŽIŪRA

6. Už vietinės reikšmės kelių ir gatvių priežiūrą seniūnijose žiemos laikotarpiu yra atsakingi seniūnijų seniūnai, kurie organizuoja ir vykdo kelių ir gatvių priežiūros darbus bei atlieka apskaitą. Seniūnijų vietinės reikšmės kelių ir gatvių priežiūros darbų atlikimas turi būti fiksuojamas žiemos tarnybos žurnale. Žiemos tarnybos žurnalą pildo seniūnijų seniūnai.
_________________________
